প্রকাশ্যে এক মহিলাকে কান ধরে ওঠবোস করিয়ে গ্রেফতার হতে হয়েছিল। বহিষ্কার করেছিল দল। সেই নেতা জেল থেকে ছাড়া পেতেই রীতিমতো রাজকীয় কায়দায় গলায় মালা পরিয়ে মিছিল করলেন তৃণমূল সমর্থকরা। উড়ল সবুজ আবীর। এমনকী বহিষ্কৃত নেতার সঙ্গে হাসিমুখে সেলফিও তুললেন দলের অঞ্চল সভাপতি।
পশ্চিম মেদিনীপুরের সদর ব্লকের এই ঘটনায় বেজায় অস্বস্তিতে পড়েছেন দলের জেলা নেতৃত্ব। ঘটনার কথা প্রকাশ্যে আসতেই বহিষ্কৃত নেতাকে নিয়ে মিছিলে থাকা অঞ্চল সভাপতি এবং স্থানীয় নেতাদের ডেকে পাঠিয়েছেন দলের জেলা সভাপতি।

এই বিষয়ে অন্যান্য খবর

কান ধরে ওঠ-বোস, গলায় জুতোর মালা! গৃহবধূকে কেন শাস্তি তৃণমূলের, দেখুন সেই ছবি


পঞ্চায়েত নির্বাচনের ফলাফল ঘোষণা হওয়ার পরের দিনই মেদিনীপুর সদর ব্লকের বাগডুবি এলাকায় এক গৃহবধূকে জুতোর মালা পরিয়ে এলাকায় ঘোরানো হয়। এর পরে তৃণমূলের কার্যালয়ের সামনে ওই গৃহবধূকে তিনশোবার কান ধরে তাকে ওঠবোস করায় স্থানীয় কয়েকজন তৃণমূল কর্মী৷ মহিলার অপরাধ ছিল তিনি এক নির্দল প্রার্থীকে সমর্থন করেছিলেন৷ ছাপ্পা ভোটের বিরুদ্ধে রুখে দাঁড়িয়েছিলেন।

অভিযুক্ত সঞ্জিৎ কুইলার (ডানদিকে) সঙ্গে
অঞ্চল সভাপতি সলিল দাস। নিজস্ব চিত্র
সোশ্যাল মিডিয়ায় মহিলার উপরে এই অমানবিক অত্যাচারের ঘটনা প্রকাশ্যে আসতেই নিন্দার ঝড় ওঠে রাজ্য জুড়ে৷ দলের ভাবমূর্তি রক্ষা করতে তৃণমূলের জেলা সভাপতি অজিত মাইতি সঞ্জিত কুইলা নামে অভিযুক্ত এক তৃণমূলের কর্মীকে দল থেকে বহিষ্কার করেন৷ সেই সময়ে জেলা সভাপতি দাবি করেছিলেন, এই ধরনের কাজকে দল কখনও প্রশ্রয় দেয় না। এর পরই পুলিশ ওই মহিলাকে অত্যাচারের ঘটনায় গ্রেফতার করেছিল সঞ্জিত কুইলাকে৷ 
সম্প্রতি জামিনে ছাড়া পায় সঞ্জিত৷ রবিবার তৃণমূলের এক বিজয় মিছিলে সেই সঞ্জিতকেই দেখা গেল তৃণমূলের অঞ্চল সভাপতির সঙ্গে হুল্লোড় করতে৷ সবুজ আবির মেখে, গলায় মালা পরে অঞ্চল সভাপতির সঙ্গে সদর ব্লকের লোহাটিকরি এলাকায় বিজয় মিছিলে অংশ নেয় মহিলা নিগ্রহে অভিযুক্ত সঞ্জিত। জেলার নেতারা দল থেকে বের করে দিলেও অভিযুক্তকে নিয়েই মিছিল থেকে সেলফি তোলা, সবই করলেন অঞ্চল সভাপতি সলিল দাস৷  এ বিষয়ে সলিলবাবুকে প্রশ্ন করা হলে তিনি বলেন, “কেউ যদি মিছিলে আসে, আমরা তাতে কী বলতে পারি৷’’ তাহলে মালা পরিয়ে, রঙ মাখিয়ে সেই অভিযুক্ত নেতার সঙ্গেই তিনি সেলফি তুললেন তিনি? এ বিষয়ে অবশ্য মুখ খোলেননি তৃণমূলের অঞ্চল সভাপতি।
বিষয়টি নিয়ে তৃণমূলের জেলা সভাপতি অজিত মাইতি বলেন, “দলের সিদ্ধান্ত সবাইকে মানতে হবে৷ আমরা অঞ্চল সভাপতির কাছ থেকে জানতে চেয়েছি, কেন এই ভাবে তাকে নিয়ে হুল্লোড় করা হয়েছে৷ ওই নেতাদের জেলা কার্যালয়ে ডেকে পাঠানো হয়েছে৷​”  
এই ঘটনায় বিজেপি-র জেলা নেতা শুভজিৎ রায়ের কটাক্ষ “যে দলের কোনও শিক্ষা, শৃঙ্খলা, শালীনতা নেই, তাদের আবার নির্দেশ-আদেশ৷ এ সব লোক দেখানো নাটক৷ মানুষ বোঝেন বলেই জঙ্গলমহলের ভোটাররা ওদের থেকে মুখ ঘুরিয়ে নিয়েছে৷”
স্থানীয় সূত্রে খবর, সঞ্জিত কুইলার প্রভাবেই বাগডুবি এলাকায় জয় পেয়েছে শাসক দল। সঞ্জিতকে ব্রাত্য করে দিলে বিজেপি তাকে দলে টেনে নিতে পারে বলে আশঙ্কা ছিল স্থানীয় নেতাদের। সম্ভবত সেই কারণেই বহিষ্কৃত নেতাকে বাদ দিয়ে বিজেয় মিছিল করার সাহস দেখাতে পারেননি স্থানীয় তৃণমূল নেতৃত্ব।